Publication: Magyar Közlöny
Issue: MK-1999-50 (Year: 1999, Number: 50)
Era: 1990-2004
Section: a 12/1999. (VI. 9.) BM rendelethez
Paragraph Index: 17

2000. év problémája érintheti azokat. (Például: beágyazott rendszerek, diszpécserközpontok, telefonközpontok, biztonsági berendezések, számítóközpont klímaberendezések, okmányelőállító berendezések, szünetmentes tápegységek, beléptető rendszerek, liftek stb.) 1.4. Egyéb alkalmazások Azok az alkalmazói szoftverek tartoznak ebbe a csoportba, amelyeket egyedileg az intézmény részére fejlesztettek akár belső munkatársak, akár külső cégek. 1.5. Gyári szoftverek Széles felhasználói rétegnek készült programok, programcsomagok tartoznak ebbe a kategóriába. Ide sorolandók az operációs rendszerek, adatbázis-kezelők, irodai programcsomagok és egyéb „dobozos” szoftverek. 1.6. Archívumok Ha az adatbázis szerkezete vagy a benne tárolt adatok érintettek a 2000. év szempontjából, akkor az archívumok is tartalmaznak olyan dátumformátumokat, amelyek kezelését vizsgálni szükséges. Míg az adatbázisok felkészítése általában a hozzá tartozó alkalmazással együtt történik, addig az archívumok esetében ez nem mindig kivitelezhető, így jellemzően külön kezelési módot igényelnek. 1.7. Belső adatkapcsolatok Az intézmény rendszerei között fennálló belső adatkapcsolatok felmérése a rendszer hatásainak elemzésénél, az integrációs teszt tervezésénél és a módosított rendszerek bevezetésénél játszik szerepet. 1.8. Külső adatkapcsolatok Az intézmény informatikai rendszereinek 2000. évre történő felkészítését nem lehet elvégezni az esetlegesen meglévő, intézményen kívüli rendszerekkel fennálló, külső adatkapcsolatok felkészítése nélkül. Ezek a külső adatkapcsolatok meglehetősen egyediek, így külön-külön célszerű majd foglalkozni velük. 1.9. Partnerek Az intézmény működőképességének fenntartásában közreműködő partnerek szervezetét is szükséges vizsgálni abból a szempontból, hogy a partner hogyan halad a 2000. évre történő felkészüléssel. A felmérés során egyelőre csak számba vesszük azokat a partnereket, amelyek folyamatos működése, előírt gyorsaságú reagálása, szükséges lehet az intézmény zavartalan működéséhez. A felmérés után a partnereket, az intézményre gyakorolt hatásuk kritikussága alapján osztályozni kell. A kiválasztott partnerekről összegyűjtött adatokból származtatott kezelési módszereknek, szükség esetén be kell épülniük az intézmény katasztrófatervébe. 1.10. Űrlapok, nyomtatványok Ebbe a csoportba kerülnek azok a nagy mennyiségben használt űrlapok, nyomtatványok, amelyeket ügyfélszolgálatokon, az intézmény partnereivel történő kommunikációjában, illetve az intézmény belső adminisztrációjában használnak. Ezek javítása az intézmény működésére nézve nem kritikus, de presztízs okokból célszerű megtenni. Egy pontos felmérés után a javítás összehangoltan végrehajtható. A felmérésben csak az érintett, tehát az évszázaddal nyomtatott dokumentumtípusokat kell feltüntetni. 1.11. Nem vizsgált rendszerek A felmérés során előfordulhatnak olyan rendszerek, amelyeknek már a részletes felmérése sem szükséges, mert vizsgálatukra a következő okok valamelyike miatt nem kerül sor: — a rendszer nincs, és nem is lesz használatban, — a rendszer cseréje — egy másik típusú rendszerre — folyamatban van, és 2000-ig be is fejeződik, — a rendszer használatát az intézmény vezetése nem támogatja, — az esetleges hiba elhanyagolható kockázattal jár. Ebbe a felmérési körbe folyamatosan kerülhetnek át rendszerek a többi felmérési csoportból, ha a fenti okok valamelyike igazolódik az adott rendszerre.

Source: https://magyarkozlony.hu/hivatalos-lapok/1181aa4436ce08fd8dbab2619feffd6e98727be5/dokumentumok/e7305a8282292826e5b7597f98a5d99039ecfbff/letoltes